KÄSKKIRI

	12.02.2024 nr 22	

Kinnisasja avalikes huvides omandamine

1.	ASJAOLUD JA MENETLUSE KÄIK

Kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punkti 14 ja lõike 2  ning kinnisasja avalikes huvides omandamise seaduse (KAHOS) § 4 lõike 1 punkti 19 ja § 7 alusel esitas Riigi Kaitseinvesteeringute Keskus Lääne-Harju Vallavalitsusele 16.09.2022 taotluse nr 5-3/22/3759-1, ettepanekuga Lääne-Harju vallale kuuluva Harju maakonnas Lääne-Harju vallas Klooga alevikus Raudtee tänava kinnisasja (registriosa nr 13889402, katastritunnus 29501:009:0413, pindala 14723 m², sihtotstarve transpordimaa) osaliseks riigile võõrandamiseks.

Raudtee tänava lõunapoolne osa külgneb mõlemalt poolt Kaitseministeeriumi valitsemisel oleva riigimaaga ning teenindab Kalda puiesteest alates vaid Klooga harjutusvälja, mistõttu tegi Riigi Kaitseinvesteeringute Keskus ettepaneku jagada Raudtee tänava maaüksus ning võõrandada jagamise tulemusena moodustatav uus maaüksus KAHOS § 4 lõike 1 punkti 19 alusel riigile.

Lääne-Harju Vallavolikogu nõustus tasuta võõrandama Klooga alevikus Raudtee tänav kinnisasjast (registriosa nr 13889402) jagamise teel tekkiva osa 29.11.2022 otsusega nr 86.

Riigi Kaitseinvesteeringute Keskus korraldas katastritööd Raudtee tänava maaüksuse jagamiseks ning jagamise tulemusena on moodustatud alljärgnevad maaüksused:

a)	Raudtee tänav (katastritunnus 43101:001:2406, pindala 10151 m², sihtotstarve transpordimaa);
b)	Raudtee tänav L1 (katastritunnus 43101:001:2407, pindala 4565 m², sihtotstarve transpordimaa).

2.	OTSUS

Lähtudes eeltoodust ning KAHOS § 1 lõikest 7, § 3 lõikest 3, § 4 lõike 1 punktist 19 ja § 6 lõikest 3, kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punktist 14 ja lõikest 2:

2.1.	Omandada kokkuleppel omanikuga tasuta Harju maakonnas Lääne-Harju vallas Klooga alevikus Raudtee tänav kinnisasjast (registriosa nr 13889402) jagamise teel tekkiv uus kinnisasi (edaspidi nimetatud uus kinnisasi), mille koosseisus on Raudtee tänav L1 maaüksus (katastritunnus 43101:001:2407, pindala 4565 m², sihtotstarve transpordimaa).

2.2.	Riigi Kaitseinvesteeringute Keskuse üldosakonnal korraldada punktis 2.1 nimetatud kinnistu jagamise ja uue kinnisasja müügilepingu sõlmimine kahe kuu jooksul pärast käesoleva otsuse kinnisasja omanikule teatavaks tegemist.

2.3.	Kinnisasja jagamisega ja ostmisega kaasneva riigilõivu ning notaritasu maksab Riigi Kaitseinvesteeringute Keskus.

2.4.	Riigi Kaitseinvesteeringute Keskuse üldosakonnal teha vajalikud kanded riigi kinnisvararegistris.

2.5.	Käskkirja peale võib esitada kaebuse halduskohtule 30 päeva jooksul arvates otsuse teatavakstegemisest.

2.6.	Käskkiri teha teatavaks Lääne-Harju Vallavalitsusele, taristuosakonna harjutusväljade portfellijuhile ja üldosakonna riigivara valdkonna juhile.

(allkirjastatud digitaalselt)

Magnus-Valdemar Saar
peadirektor